তথ্যবিবরণী নম্বর: ৪৮৪১

**ফুলেল শুভেচ্ছায় সিক্ত নবনির্বাচিত যুগ্ম সম্পাদক ড. হাছান মাহ্‌মুদ**

ঢাকা, ৬ পৌষ ( ২১ ডিসেম্বর):

আওয়ামী লীগের যুগ্ম সম্পাদক নির্বাচিত হওয়ায় ড. হাছান মাহ্‌মুদ আজ সন্ধ্যায় তাঁর মিন্টু রোডের সরকারি বাসভবনে ফুলেল শুভেচ্ছায় সিক্ত হয়েছেন।

তথ্যসচিব আবদুল মালেক, বাংলাদেশ কমিউনিকেশন স্যাটেলাইট কোম্পানি লিমিটেডের চেয়ারম্যান ড. শাহজাহান মাহমুদ, রাজনৈতিক নেতৃবৃন্দ, গণমাধ্যম প্রতিনিধি, মন্ত্রীর সংসদীয় আসনের বিভিন্ন এলাকার গণ্যমান্য ব্যক্তিবর্গ, স্থানীয় জনগণ, তথ্য মন্ত্রণালয়ের কর্মচারীবৃন্দ ড. হাছান মাহ্‌মুদকে অভিনন্দন জানান।

আজ দলটির ২১তম সম্মেলনের দ্বিতীয় দিন আওয়ামী লীগের নতুন যুগ্ম সাধারণ সম্পাদক নির্বাচিত হন মাহবুবুল আলম হানিফ, ডা. দীপু মনি, ড. হাছান মাহ্‌মুদ ও  আ ফ ম বাহাউদ্দিন নাছিম।

রাজধানীর ইঞ্জিনিয়ার্স ইনস্টিটিউশনে কাউন্সিল অধিবেশনে সভাপতিত্ব করেন দলের নবনির্বাচিত সভাপতি প্রধানমন্ত্রী শেখ হাসিনা। সাথে ছিলেন আওয়ামী লীগের পুনর্নির্বাচিত সাধারণ সম্পাদক ওবায়দুল কাদের।

ড. হাছান মাহ্‌মুদ স্কুল জীবনেই বাংলাদেশ ছাত্রলীগের রাজনীতির সাথে যুক্ত হন। দীর্ঘ আন্দোলন- সংগ্রামের  রাজনৈতিক জীবনে তিনি বারবার মৌলবাদি অপশক্তি ও স্বাধীনতা বিরোধীদের দ্বারা নির্যাতনের শিকার হয়েছেন, এমনকি কয়েকবার তার প্রাণনাশেরও চেষ্টা করা হয়েছিল। কিন্তু কোন রক্তচক্ষু হাছান মাহমুদকে তার সংগ্রামের পথ থেকে পিছু হটাতে পারেনি।

তিনি ১৯৭৭ সালে প্রথমে চট্টগ্রাম শহরের জামালখান ওয়ার্ড ছাত্রলীগের সাথে যুক্ত হন। তিনি ১৯৭৮ সালে সরকারি ইন্টারমিডিয়েট কলেজে বাংলাদেশ ছাত্রলীগের সাধারণ সম্পাদক হিসেবে দায়িত্ব পালন করেন। তিনি ১৯৭৯ সালে সরকারি হাজী মহসিন কলেজে বাংলাদেশ ছাত্রলীগের প্রতিষ্ঠাতা সাধারণ সম্পাদক নির্বাচিত হন। তিনি চট্টগ্রাম মহানগর ছাত্রলীগের শিক্ষা ও পাঠক সম্পাদক হিসেবেও দায়িত্ব পালন করেন। ১৯৮৭ সালে তিনি সামরিক শাসক এরশাদ বিরোধী আন্দোলনের সময় গ্রেফতার হন। পরে তিনি ১৯৮৮ সালে চট্টগ্রাম বিশ্ববিদ্যালয়ের বাংলাদেশ ছাত্রলীগের সভাপতি নির্বাচিত হন। তাঁর সুদক্ষ নেতৃত্বের মাধ্যমে নব্বই এর দশকের শুরুতে চট্টগ্রাম বিশ্ববিদ্যালয়ের ছাত্র সংসদের নির্বাচনে সর্বদলীয় ছাত্র ঐক্য বিপুল বিজয় লাভ করে। ১৯৯২ সালের শুরুর দিকে বাংলাদেশ আওয়ামী লীগ, চট্টগ্রাম উত্তর জেলা শাখার কার্যকরী সংসদের সবচেয়ে নবীনতম সদস্য মনোনীত হন।

ড. হাছান মাহ্‌মুদ ২০০১ সালের অক্টোবরে বাংলাদেশের তৎকালীন বিরোধীদলীয় নেত্রী এবং বাংলাদেশ আওয়ামী লীগের সভাপতির বিশেষ সহকারী নিযুক্ত হন। তিনি, একযোগে ২০০২ সালের ডিসেম্বরে বাংলাদেশ আওয়ামী লীগের পরিবেশ ও বন বিষয়ক সম্পাদক নিযুক্ত হন। তখন থেকেই তিনি বাংলাদেশ আওয়ামী লীগের সম্পাদকমণ্ডলীর সদস্য।

২০০৮ সালে তিনি সালাহউদ্দিন কাদের চৌধুরীকে পরাজিত করে প্রথমবারের মতো সংসদ সদস্য নির্বাচিত হন । ২০০৯-২০১৩ সময়কালে তিনি পরিবেশ ও বন মন্ত্রী হিসেবে গণপ্রজাতন্ত্রী বাংলাদেশ সরকারের মন্ত্রিপরিষদ সদস্য হিসেবে দায়িত্ব পালন করেন। মন্ত্রী হিসেবে তার নিয়োগের পূর্বে ড. হাছান মাহ্‌মুদ একই সরকারের পররাষ্ট্র মন্ত্রণালয় এবং পরিবেশ ও বন মন্ত্রণালয়ে প্রতিমন্ত্রী হিসেবে দায়িত্ব পালন করেন।

  গতকাল শুক্রবার বর্ণিল আয়োজনে শেষ হয় আওয়ামী লীগের ২১তম জাতীয় সম্মেলনের উদ্বোধনী অনুষ্ঠান। বিকেলে ঐতিহাসিক সোহরাওয়ার্দী উদ্যানে এ সম্মেলনের উদ্বোধন করেন দলীয় সভানেত্রী প্রধানমন্ত্রী শেখ হাসিনা।

#

আকরাম/রাহাত*/রফিকুল/সেলিম/২০১৯/২৩০০ ঘণ্টা*

তথ্যবিবরণী নম্বর: ৪৮৪০

বিজিবি দিবস-২০১৯ উদ্‌যাপন

**মাদ্রাসা ও এতিমখানায় উন্নতমানের খাবার ও কম্বল বিতরণ**

ঢাকা, ৬ পৌষ ( ২১ ডিসেম্বর):

বিজিবি মহাপরিচালক মেজর জেনারেল মোঃ সাফিনুল ইসলাম আজ বিজিবি সদর দপ্তরের পার্শ্ববর্তী এলাকার বিভিন্ন মাদ্রাসা ও এতিমখানার প্রায় ১৫০০ দুস্থ ও এতিম শিশুদের মাঝে উন্নতমানের খাবার ও কম্বল বিতরণ করেন। তিনি এ সময় দুস্থ ও এতিম শিশুদের যেকোনো প্রয়োজনে এবং তাদের সার্বিক কল্যাণে পাশে থাকার আশ্বাস প্রদান করেন।

বর্ডার গার্ড বাংলাদেশ (বিজিবি) দিবস ২০১৯ উদ্‌যাপন উপলক্ষে বিজিবি’র কর্মকাণ্ড সম্পর্কে জনসাধারণকে অবহিতকরণ এবং এর কার্যক্রমের সাথে জনসাধারণকে সম্পৃক্তকরণের লক্ষ্যে এ আয়োজন করা হয়।

 এ সময় বিজিবি’র ঊর্ধ্বতন কর্মকর্তা ও কর্মচারী, পিলখানার পার্শ্ববর্তী এলাকার গণ্যমান্য ব্যক্তিবর্গ এবং বিভিন্ন শ্রেণি পেশার সাধারণ জনগণ উপস্থিত ছিলেন।

#

শরিফুল/রাহাত*/রফিকুল/আব্বাস/২০১৯/১৭৩৫ ঘণ্টা*

তথ্যবিবরণী নম্বর: ৪৮৩৯

**স্যার ফজলে হাসান আবেদের মৃত্যুতে মন্ত্রী ও প্রতিমন্ত্রীর শোক**

ঢাকা, ৬ পৌষ ( ২১ ডিসেম্বর):

ব্রাকের প্রতিষ্ঠাতা স্যার ফজলে হাসান আবেদের মৃত্যুতে গভীর শোক ও দু:খ প্রকাশ করেছেন তথ্যমন্ত্রী ড. হাছান মাহ্‌মুদ, পরিবেশ, বন ও জলবায়ু পরিবর্তন মন্ত্রী মোঃ শাহাব উদ্দিন ও ভূমি মন্ত্রী সাইফুজ্জামান চৌধুরীএবং বিদ্যুৎ, জ্বালানি ও খনিজ সম্পদ প্রতিমন্ত্রী নসরুল হামিদ।

আজ পৃথক শোকবার্তায় তারা মরহুমের বিদেহী আত্নার মাগফেরাত কামনা করেন ও শোকাহত পরিবারের সদস্যদের প্রতি গভীর সমবেদনা জানান।

#

আকরাম/আসলাম/দীপংকর/নাহিয়ান/নাইচ*/সন্ধ্যা/রেজাউল/২০১৯/ ১১.৫১ ঘণ্টা*